สนามบินชางงี สนามบินดีสุดในโลก 7 ปีซ้อน
การจัดอันดับสนามบินที่ได้รับความพึงพอใจสูงสุดในปี 2019 โดย SKYTRAX AWARDS ยกให้สนามบินสิงคโปร์ชางงี เป็นสนามบินที่ดีสุดในโลก  ซึ่งหากนับตั้งแต่ปี 2013 สนามบินแห่งนี้ก็ได้ครองตำแหน่งเป็นปีที่ 7 ติดต่อกันแล้ว..  อะไรทำให้สนามบินเพียงแห่งเดียวของประเทศที่เป็นเกาะเล็กๆ  สามารถก้าวขึ้นมาอยู่ในตำแหน่งนี้ได้?  ลงทุนแมนจะเล่าให้ฟัง
23 เม.ย. 2562

สนามบินชางงี สนามบินดีสุดในโลก 7 ปีซ้อน / โดย ลงทุนแมน
การจัดอันดับสนามบินที่ได้รับความพึงพอใจสูงสุดในปี 2019 โดย SKYTRAX AWARDS
ยกให้สนามบินสิงคโปร์ชางงี เป็นสนามบินที่ดีสุดในโลก
ซึ่งหากนับตั้งแต่ปี 2013 สนามบินแห่งนี้ก็ได้ครองตำแหน่งเป็นปีที่ 7 ติดต่อกันแล้ว..
อะไรทำให้สนามบินเพียงแห่งเดียวของประเทศที่เป็นเกาะเล็กๆ
สามารถก้าวขึ้นมาอยู่ในตำแหน่งนี้ได้?
ลงทุนแมนจะเล่าให้ฟัง
เดิมสนามบินหลักของสิงคโปร์ ตั้งอยู่ในย่าน Paya Lebar อยู่ไม่ห่างจากย่านใจกลางเมืองนัก
ต่อมาเมื่อมีการขยายตัวของอุตสาหกรรมการบิน ทำให้สนามบินเก่าเริ่มแออัด
และเริ่มส่งผลกระทบทางเสียงต่อชุมชนเมือง
ท้ายที่สุดรัฐบาลสิงคโปร์จึงได้ตัดสินใจสร้างสนามบินแห่งใหม่บริเวณย่าน Changi ซึ่งอยู่ทางตะวันออกสุดของเกาะสิงคโปร์
รัฐบาลได้ส่งทีมงานไปศึกษาการออกแบบสนามบินชางงี
โดยใช้สนามบินเถาหยวน ของเกาะไต้หวันเป็นต้นแบบ
ทำให้ Terminal 1 ของสนามบินชางงีมีลักษณะคล้ายคลึงกับสนามบินเถาหยวน
เมื่อแล้วเสร็จในเดือนกรกฎาคม ปี 1981
ในช่วงปีแรก สนามบินชางงีรองรับผู้โดยสารกว่า 8.1 ล้านคน
ในเวลาต่อมา จำนวนผู้ใช้บริการยังคงเพิ่มขึ้นเรื่อยๆ
รัฐบาลสิงคโปร์จึงได้สร้าง Terminal 2 เพิ่มเติมในปี 1990
เพื่อรองรับผู้โดยสาร 15.6 ล้านคน
หลังจากนั้นก็ขยายเรื่อยมา..
ปัจจุบัน สนามบินชางงี มี Terminal อยู่ 4 แห่ง รองรับผู้โดยสารกว่า 65.6 ล้านคน
และมีแผนที่จะเปิด Terminal 5 เพิ่มเติมประมาณปี 2030
เพื่อรองรับผู้โดยสารให้ได้ถึง 135 ล้านคนต่อปี
ภายในสนามบิน มีสิ่งอำนวยความสะดวกครบครัน
มีห้องน้ำที่สะอาด เพียงพอ และมองเห็นวิวของรันเวย์
มีโรงภาพยนตร์ ซึ่งเปิดให้เข้าชมฟรีตลอด 24 ชั่วโมง
มีสระว่ายน้ำกลางแจ้ง
ห้องเล่นเกมสาธารณะฟรี
บริการอินเทอร์เน็ตฟรี
บริการเก้าอี้นวดฟรี
มีสวนผีเสื้อ สวนดอกกล้วยไม้ สวนดอกทานตะวัน และสวนกระบองเพชร
ให้ผู้ใช้บริการได้พักผ่อนหย่อนใจ
และล่าสุด อาคาร The Jewel ซึ่งเปิดให้บริการในเดือนเมษายน ปี 2019
อาคารแห่งนี้เป็นสวนในร่มขนาดใหญ่
มีน้ำตกในร่มที่สูงที่สุดในโลกกว่า 40 เมตร
และจะมีการแสดงโชว์ แสงสีเสียง บริเวณน้ำตกทุกวันในช่วงเวลากลางคืน
มีบริการที่มากมายขนาดนี้ แล้วรายได้ของสนามบินชางงีเป็นอย่างไร?
ผู้บริหารสนามบินชางงีในปัจจุบัน คือ Changi Airport Group
เป็นหน่วยงานรัฐวิสาหกิจ ของรัฐบาลสิงคโปร์
ถูกจัดตั้งขึ้นใหม่เพื่อบริหารสนามบินแห่งนี้มาตั้งแต่ปี 2009
รายได้และกำไรของ Changi Airport Group
ปี 2017 มีรายได้ 5.38 หมื่นล้านบาท กำไร 1.53 หมื่นล้านบาท
ปี 2018 มีรายได้ 6.08 หมื่นล้านบาท กำไร 1.95 หมื่นล้านบาท
โดยมีสัดส่วนรายได้ ประกอบไปด้วย
การให้บริการสนามบิน 31.5%
การให้บริการรักษาความปลอดภัย 7.9%
Duty Free และค่าเช่าในสนามบิน 49.8%
การให้บริการอาหาร ที่จอดรถ และขายสินค้าในสนามบิน 10.8%
รายได้ของบริษัท Changi Airport Group ซึ่งบริหารสนามบินเพียงแห่งเดียว แทบจะคล้ายกับ การท่าอากาศยานแห่งประเทศไทย (AOT) ซึ่งบริหารสนามบิน 6 แห่ง รองรับผู้โดยสารรวมกัน 138.8 ล้านคน ในปี 2018
รายได้และกำไรของ AOT
ปี 2017 มีรายได้ 5.67 หมื่นล้านบาท กำไร 2.07 หมื่นล้านบาท
ปี 2018 มีรายได้ 6.21 หมื่นล้านบาท กำไร 2.52 หมื่นล้านบาท
สิ่งที่ต่างกันก็ตรงที่ความพึงพอใจของสองสนามบินนี้ อาจแตกต่างกัน
บริการที่หลากหลาย และความสะดวกสบายของสนามบินชางงี ส่งผลให้นักเดินทางผู้มาเยือนจากทั่วโลก ไม่ว่าจะมาเพื่อท่องเที่ยว หรือมาเพื่อเปลี่ยนเครื่อง ต่างพึงพอใจการบริการจนทำให้สนามบินแห่งนี้กลายเป็นสนามบินที่ดีที่สุดในโลกมา 7 ปีติดต่อกัน
สิ่งนี้อาจเป็นตัวอย่างให้กับหลายสนามบินทั่วโลก
เพราะนอกจากสนามบินจะเป็นที่พึงพอใจสำหรับผู้ใช้บริการแล้ว
สนามบินยังอาจเป็นตัวแทนหน้าตาของประเทศได้อีกด้วย
ถ้าเปรียบประเทศเป็นบ้าน
สนามบินก็ไม่ต่างอะไรกับบริเวณหน้าบ้าน
ถ้าหน้าบ้านสะอาด เป็นระเบียบ น่ามอง
ก็มีส่วนดึงดูดให้ใครๆ อยากเข้ามาเยี่ยมชมภายในบ้าน
แต่หากหน้าบ้านสกปรก รกรุงรัง และเต็มไปด้วยความวุ่นวาย
ต่อให้ภายในบ้านจะสวยงาม มีเสน่ห์มากแค่ไหน
สุดท้ายก็คงไม่มีใครอยากเข้ามาเยี่ยมชม..
----------------------
ติดตามเรื่องหลากหลาย จากผู้เขียนเก่งๆในแอป blockdit
นอกจากนั้น เรายังเขียนเองได้ และสามารถสร้างรายได้ในนี้
โหลดแอปได้ที่ 
สั่งซื้อหนังสือลงทุนแมน 10.0
พิเศษ ช่วง Pre-Order รับส่วนลด 20% (จำนวนจำกัด) ได้ที่
Lazada: 
Shopee: 
----------------------
References
-
-
-
-
-
-Changi Airport Group, Annual Report 2017/18
-AOT, Financial Statement 2018